
Ανοιχτή επιστολή
Προς τον Εξοχότατο Πρόεδρο της Ελληνικής Δημοκρατίας, κύριο Κάρολο Παπούλια.
Εξοχότατε, 
Με σεβασμό προς τον θεσμό του Προέδρου της Ελληνικής Δημοκρατίας, θα θέλαμε να σας ενημερώσουμε για μία κατάφωρη αδικία εις βάρος του Ασύλου Ανιάτων, το οποίο παρά το γεγονός ότι είναι φιλανθρωπικό μη κερδοσκοπικό σωματείο, συμπεριλαμβάνεται στις διατάξεις του πολυνομοσχεδίου του υπουργείου Οικονομικών “ Φορολογία Εισοδήματος, Επείγοντα Μέτρα Εφαρμογής του ν. 4046/2012 και του ν. 4127/2013 και άλλες διατάξεις”
Μετά από 120 χρόνια κοινωνικής προσφοράς και φιλανθρωπικού έργου, το Άσυλο Ανιάτων, οι 220 βαριά ανάπηροι ασθενείς, στην πλειοψηφία τους κατάκοιτοι, στους οποίους παρέχεται στέγη, τροφή, ένδυση, ιατρική και φαρμακευτική περίθαλψη , και οι 150 εργαζόμενοί του,  παρόλο που προσπαθούν όλοι μαζί  να επιβιώσουν, είναι σήμερα αντιμέτωποι με τις βαρύτατες επιπτώσεις της οικονομικής κρίσης. 
Το Άσυλο Ανιάτων αδυνατεί να φέρει εις πέρας το σκοπό στον οποίο έχει ταχθεί.
Αναγκάζεται στην αναστολή της λειτουργίας του, μετά την επιβολή του clawback, που προβλέπεται στο άρθρο 100 του πολυνομοσχεδίου, του Υπουργείου Οικονομικών.
Το μέτρο του clawback (εκ των υστέρων 35% διόρθωση της υπέρβασης των δαπανών) που προβλέπεται για τις κερδοσκοπικές επιχειρήσεις, δηλαδή ιδιωτικές κλινικές και ιδιωτικά διαγνωστικά εργαστήρια, επιβάλλεται εκτός κάθε λογικής και στο Φιλανθρωπικό μη κερδοσκοπικό Ίδρυμα του Ασύλου Ανιάτων! Και μάλιστα μετά από το 30% κούρεμα των νοσηλίων του, τον Αύγουστο του 2012, από τον ΕΟΠΥΥ!...
Το συνολικά 65% κούρεμα του χρέους του ΕΟΠΥΥ, οδηγεί άμεσα το Άσυλο Ανιάτων σε κλείσιμο, αφού δεν μπορεί πλέον να ανταποκριθεί στις υποχρεώσεις του, ούτε απέναντι στους ασθενείς και τους εργαζόμενους, αλλά ούτε και στους προμηθευτές του.
Από την ίδρυση του ΕΟΠΥΥ, (αρχές του 2012,) οι 220 χρόνια πάσχοντες ανάπηροι ασθενείς, στην πλειοψηφία τους κατάκοιτοι, είναι αντιμέτωποι,  με την υποβάθμιση των παρεχομένων υπηρεσιών τους, και οι ανάγκες τους σε τρόφιμα, φάρμακα και υγειονομικό υλικό, καλύπτονται κυρίως από φιλανθρωπικές δωρεές. Σήμερα, η αναστολή λειτουργίας του Ασύλου Ανίατων, σημαίνει, ότι οι ασθενείς θα πρέπει να μεταφερθούν σε ιδιωτικές κλινικές με υπέρογκο κόστος για τον ΕΟΠΥΥ και τις οικογένειές των ασθενών, αφού δεν υπάρχουν αντίστοιχες δημόσιες μονάδες υγείας,  και οι 150 εργαζόμενοι θα χάσουν την εργασία τους.
Τα ασφαλιστικά ταμεία με τον ΕΟΠΥΥ οφείλουν συνολικά  στο Άσυλο Ανιάτων πάνω από 2,5 εκατομμύρια ευρώ.
Η “περιουσία” του Ασύλου Ανιάτων
Οι πόροι του Ασύλου, για την εκπλήρωση του σκοπού του, είναι οι πρόσοδοι της ακίνητης περιουσίας του και τα νοσήλια των ασφαλισμένων αναπήρων, τα οποία όμως δεν καταβάλει ο ΕΟΠΥΥ. 
Η ακίνητη περιουσία που έχει καταληφθεί στο Ίδρυμα από τους διάφορους δωρητές είναι μεγάλη σε «αντικειμενική» αξία, αλλά δύσκολα εκμεταλλεύσιμη στην σημερινή συγκυρία, γιατί αποτελείται κατά κύριο λόγο από εκτός σχεδίου εκτάσεις και οικόπεδα και από παλαιά ακίνητα σε ως επί το πλείστον υποβαθμισμένες περιοχές της Αθήνας. 
Τα μισά ακίνητα είναι ξενοίκιαστα και από τα τρέχοντα μισθωμένα το Άσυλο Ανιάτων εισπράττει περίπου το 65% ενώ αναγκάζεται να πληρώνει φόρο ακόμη και για αυτά που δεν εισπράττει ενοίκιο.
[bookmark: _GoBack]Η απόδοση της περιουσίας αυτής προ φόρων σήμερα δεν υπερβαίνει το 1,5% της συνολικής αξίας της. Επί πλέον τα ενοίκια αυτά φορολογούνται αυτοτελώς με 20% και το ύψος τους βαίνει μειούμενο, λόγω της κρίσης, με αποτέλεσμα το Ίδρυμα να αδυνατεί να ανταποκριθεί στις υποχρεώσεις Φ.Μ.Α.Π.,  ΕΕΤΗΔΕ,  ΙΚΑ (ασφαλιστικές εισφορές) . 
Η ακίνητη περιουσία λοιπόν του Ασύλου έχει απαξιωθεί λόγω της οικονομικής ύφεσης, της υπερφορολόγησης των ακινήτων και της μη καταβολής μισθωμάτων ακόμα και από το δημόσιο, με οφειλές μισθωμάτων, π.χ. από την Γεν. Γραμματεία Αθλητισμού (γρ. Υφυπουργού, περίπου 200.000 €), από το Υπ. Υγείας (πολυκλινική Αθηνών 25.000€), και από το Υπ. Πολιτισμού (Ελληνικό Φεστιβάλ 15.000€).
Χαρακτηριστικό της δραματικής κατάστασης που επικρατεί στο Άσυλο Ανιάτων είναι ότι οι 150 εργαζόμενοι, οι οποίοι προσφέρουν θεάρεστο έργο, είναι εδώ και 7 μήνες απλήρωτοι.
Στο Άσυλο Ανιάτων, η νέα διοίκηση, που ανέλαβε τα καθήκοντά της τον Απρίλιο του 2012, έχει θέσει από την πρώτη στιγμή σε εφαρμογή σχέδιο εξυγίανσης και αποτύπωσης της πραγματικής οικονομικής κατάστασης του Ασύλου. 
Κύριος στόχος της νέας διοίκησης του Ασύλου Ανιάτων είναι να υπάρξει οικονομική εξυγίανση, διαφάνεια και σύγχρονη λειτουργική και οργανωτική δομή. 
Εξοχότατε,
ζητούμε την παρέμβασή σας, προκειμένου να υπάρξει διαφορετική μεταχείριση του Ασύλου Ανιάτων από τις ιδιωτικές κλινικές, στις διατάξεις του πολυνομοσχεδίου υπουργείου Οικονομικών και να μπορέσει το Άσυλο Ανιάτων να συνεχίσει το έργο του προς τους ανήμπορους ασθενείς.
Η εφαρμογή του clawback στις οφειλές του ΕΟΠΥΥ προς το Άσυλο Ανιάτων θα σημάνει την αναστολή λειτουργίας του, με ότι αυτό συνεπάγεται.
Με τιμή
Η πρόεδρος του Δ.Σ. του Ασύλου Ανιάτων
        Ιωάννα Ηλιάδη

